अरुको भोट नआएर राप्रपाले राष्ट्रिय सभा चुनाव जितेन : एमाले अध्यक्ष ओली
एमाले अध्यक्ष केपी शर्मा ओलीले राष्ट्रिय सभा निर्वाचनमा अरुले भोट नदिएका कारण राप्रपाले कोशी प्रदेशमा नजितेको बताएका छन् । मंगलबारदेखि पार्टी केन्द्रीय कार्यालय च्यासलमा सुरु भएको  केन्द्रीय कमिटी बैठकलाई सम्बोधन गर्दै अध्यक्ष ओलीले चुनाव जित्नका लागि आफूहरूसँग पर्याप्त मतभार नै नभएको बताएका हुन् । 
काठमाडौँ — एमाले अध्यक्ष केपी शर्मा ओलीले राष्ट्रिय सभा निर्वाचनमा अरुले भोट नदिएका कारण राप्रपाले कोशी प्रदेशमा नजितेको बताएका छन् । मंगलबारदेखि पार्टी केन्द्रीय कार्यालय च्यासलमा सुरु भएको  केन्द्रीय कमिटी बैठकलाई सम्बोधन गर्दै अध्यक्ष ओलीले चुनाव जित्नका लागि आफूहरूसँग पर्याप्त मतभार नै नभएको बताएका हुन् । अध्यक्ष ओलीले बैठकमा भने, 'हामी एक्लै गठबन्धनसँग लड्यौं । कहीँ पनि हाम्रो मतभार जित्नका लागि पुग्दैनथ्यो । तर एक ठाउँमा हामीले जित्यौं । कोशी प्रदेशमा महिलातर्फको सिटमा रुक्मिणी कोइराला राष्ट्रिय सभा सदस्यमा निर्वाचित हुनुभयो हाम्रो पार्टीको तर्फबाट । हामीले यस जितका लागि केही खुला र इमान्दार प्रयास अघि बढाएका थियौं । राप्रपाको मत हामीले लिने, हाम्रा मतहरु राप्रपालाई दिने । राप्रपासँग ३९४ मत थियो । ४२ सय भन्दा बढी मत हामीसँग थियो ।'एमालेले मत हाले पनि पर्याप्त नभएको अवस्थामा अरुकै मत आउनुपर्ने उनको भनाइ थियो । 'राप्रपाको एकजना प्रवक्ता भन्ने मान्छेले परिणाम आएपछि एमालेले बेइमान गर्‍यो, धोका दियो भनेर बहुतै लाञ्छित गरेको मैले सुने । मैले कतै त्यसको प्रतिवाद गरिरहिन । तर उहाँहरूले बुझ्नुपर्ने उहाँहरूको मत ३९४ मात्रै आयो कि धेरै मत आयो ? केहीले नपुगेको हो कि धेरले नपुगेको हो ? अनि, ती मतचाहिँ कहाँबाट आए ? एमालेको आयो कि आकाशबाट आए ? अनि एमालेले बेइमानी गरेको भन्ने ?,' ओलीले सोधे । राप्रपाका प्रवक्ताले पूर्वाग्रही टिप्पणी गरेको पनि ओलीको भनाइ छ । 'सोझै एमालेलाई लाञ्छित गर्ने त्यो आग्रही, पूर्वाग्रही तरिका राप्रपाका ती प्रवक्ता भन्ने व्यक्तिले एमालेविरोधी भावना रहेछ भन्ने कुरा उनीभित्र देखिन्छ भन्ने कुरा त्यसबाट पुष्टि हुन्छ । हामीले त्यति धेरै भोट हाल्यौं । होला हाम्रो पनि एकाध भोट बिग्रिए होला । उहाँहरुको बिग्रिएन भन्ने के छ र ? उहाँहरुको भोट बिग्रिएको हुनसक्छ । अनि उहाँहरुको र हाम्रो भोटले मात्रै पनि पुग्दैन थियो । अरुका भोट आउनु पर्दथ्यो, त्यो नआएको हुन सक्दछ,' उनले भने । कोशी प्रदेशमा राष्ट्रिय सभामा गठबन्धनबाट कांग्रेस नेता कृष्ण सिटौला र एमाले-राप्रपा तालमेलबाट रुक्मिणी कोइरालाले जितेका थिए । गठबन्धनबाट महिलातर्फकी उम्मेदवार माओवादी नेता चन्दा कार्की भने पराजित भएकी थिइन् । 